寄題君山亭送呂天衢秀才
作者：蔡肇
朝代：宋

paragraphs: 百川赴下流，江海互吞吐。
回瀾薄空日，老岸不立土。
坡陀出巨石，鼇背啟窗戶。
我來俯凝碧，萬頃過微雨。
南沙八十里，草木盡可數。
風聲玄冥開，松影翠蛟舞。
昏昏魚龍氣，暝色失洲渚。
林間古蘭若，梵放雜鳴櫓。
不能掛長帆，破浪極幽睹。
至今清夜夢，窈窕越修阻。
喜君自茲來，浩浩見眉宇。
館置古城東，淡飯忘羈旅。
連城雖自珍，歷塊誰爲許。
束書問東舟，了不掛一語。
脫身少年場，清座參佛祖。
冰顔未生髭，老氣欲冠古。
所得豈虛名，自是慰諸呂。
南天正炎溽，歸思亟飛羽。
江魚已釣肥，江酒尚酤煮。
訪子昔遊地，耿耿月沉浦。
席龍望東南，浮雲渺吳楚。